Tegniese ontleding: Discovery kan stoom verloor | Netwerk24
Tegniese ontleding: Discovery kan stoom verloor
Deur Frans de Klerk en Christelle de Klerk 20 Augustus 2018 05:02
Die tegniese grafiek vir die finansiëledienstegroep Discovery wys dat sy aandeelprys stoom kan verloor.
Discovery se nuwe hoofkantoor in Sandton, Johannesburg. Foto: Elvira Wood
Discovery se resultate vir die ses maande geëindig Desember 2017 het ’n toename van 19% in die wins uit bedrywighede getoon. Discovery Health het ’n styging van 12% in sy bedryfswins aangemeld en die Discovery-kaart se inkomste het met 7% gestyg.
Op die grafiek is die teiken van die dalende wig bereik, maar nou is ’n gevaarlike megafoonformasie sigbaar.
Die megafoonformasie sal onder lyn A (R160,89) bevestig word, en ook as hy deur die steunlyn van die 26-dae- bewegende gemiddelde breek. Twee steunlyne sal hier dus in ’n weerstand verander.
Wanneer ’n megafoonformasie bevestig word, kan dit maklik in die “kake van die dood”-formasie verander, wat beteken die afverkoop kan langer duur. As die teiken van dié formasie gehaal word, kan die aandeel mettertyd tot R152 daal.
Die 9-dae- bewegende gemiddelde (groen lyn) wil stoom verloor en ’n kruis van die 9-dae- deur die 26-dae- bewegende gemiddelde sal dien as bevestiging van die pessimisme.
Die bewegende gemiddelde konvergensie-divergensie-aanwyser, wat momentum aandui, het reeds negatief gedraai.
Spekulante: Verkoop of oorweeg ’n kortposisie onder lyn A, maar gebruik R172,80 as keerverlies om kapitaal te beskerm. Die moontlike teikens na onder is R159,65, R158,02, R156,89, R155,75, R154,34 en R152.
Medium- tot langtermynbeleggers: Die aandeel verhandel nou onder sy 40-weke- bewegende gemiddelde (R165,49) en langtermynbeleggers behoort nou alle akkumulasie te staak, en terwyl dié gemiddelde ’n weerstand is, alle lopies in die aandeel onder die gemiddelde te gebruik om blootstelling te verminder.
Frans en Christelle de Klerk is onafhanklike tegniese ontleders en Christelle is ook ’n geregistreerde makelaar: www.fransdeklerk.com; www.chris-tell.com; Twitternaam: TraderFrans
Meer oor: Discovery | Frans De Klerk | Tegniese Ontleding
Tegniese ontleding: Mr Price kan geduld beloon
Tegniese ontleding: Talle sien kans vir Steinhoff